**ПРЕДМЕТНА НАСТАВА- Kритеријуми оцењивањаза немачки језик**

Критеријуми оцењивања сачињени су у складу са исходима, циљевима и задацима прописаних Планом и програмом наставе и учења предмета, Општим стандардима постигнућа за енглески језик и уз поштовање Правилника о оцењивању ученика у основном образовању и васпитању.

ПЕТИ - ОСМИ РАЗРЕД

Оцењивањем ученика од петог до осмог разреда обухваћени су следећи елементи:

Разумевање (писаног/слушаног садржаја)

Говорне способности

Способности писменог изражавања

Језичке законитости – граматика

Мерила за елемент Разумевања:

|  |  |
| --- | --- |
| Одличан 5 | Ученик разуме саговорника и усмена излагања у нормалном темпу, скоро у потпуности разуме писани и слушани текст, с лакоћом влада материјом и вештинама. |
| Врло добар 4 | Разуме питања и излагања у нормалном говорном темпу, али је потребно понекад нешто поновити, не разуме сваку појединост код писаног и слушаног садржаја. |
| Добар 3 | Разуме најједноставније речи, имена, бројеве (нпр. цене, датуме, изразе за количину и меру); Разуме једноставније поруке личне природе.; Разуме општи смисао и најважније информације у једноставнијим информативнимтекстовима. |
| Довољан 2 | Слабо разуме писану и говорну материју и то уз већу помоћ наставника. |
| Недовољан 1 | Не разуме усмена излагања, слушани ни писани садржај ни уз помоћ наставника. |

Мерила за елемент Говорне способности:

|  |  |
| --- | --- |
| Одличан 5 | Ученик са лакоћом изражава своје мисли, активан је у разговору, правилним изговором изговара реченице и нема већих граматичких грешака.  Поставља једноставнија питања о темама које одговарају његовим интересовањима(слободно време, хоби, школа, породица, другови) и одговара на слична питања саговорника. |
| Врло добар 4 | Ученик говори правилно, али се изражава са мањим граматичким грешкама које не утичу на разумевање смисла реченице; понекад користи реч или фразу која је неадекватна и погрешно је изговaра. |
| Добар 3 | Ученик може да комуницира иима скроман речник, смисао изреченог је понекад нејасан због граматичких грешака и нетачног реда речи, али је разумљив. Ученикимаделимичнихтешкоћа у читању, изговору и интонацији. |
| Довољан 2 | Ученик прави велике и честе грешке у разговору и изговору што отежава оно што жели да каже; ретко налази праве речи и фразе, тешко се изражава, а његов оскудан речник користи полако и са пуно оклевања упркос великој помоћи наставника. |
| Недовољан 1 | Ученик не може самостално да се изражава, не користи ни основнији вокабулар, има великих потешкоћа у читању, и интонацији чак и уз помоћ наставника. |

Мерила за елемент Способности писаног изражавања

|  |  |
| --- | --- |
| Одличан 5 | Ученик може у писаној форми да изрази своје мисли самостално и без већих граматичких и правописних проблема; редовно извршава све писане домаће задатке, има добру технику решавања тестова и успешан је у томе. |
| Врло добар 4 | Ученик у писаној форми изражава своје мисли самостално уз понеке граматичке и правописне грешке; готово редовно има све писане домаће задатке; има врло добар резултат на тесту и проверама знања. |
| Добар 3 | Ученик не може без помоћи даизрази своје мисли писаним путем и прави честе и већеправописне и граматичке грешке; делимично ради домаће задатке; углавном остварује просечан резултат на тесту и проверама знања. |
| Довољан 2 | Ученик није способан самостално да се писмено изрази, прави учестале и озбиљне правописне и граматичке грешке; нередовно ради домаће задатке; постиже минималан успех на тествима и проверама знања. |
| Недовољан 1 | Прави крупне грешке у писаном изражавању и у основним граматичким облицима, не ради домаће задатке готово уопште, не постиже минималнан број бодова на тесту и проверама знања. |

Мерила за елемент Језичких законитости-граматике:

|  |  |
| --- | --- |
| Одличан 5 | Ученик правилно употребљава програмом предвиђене граматичке структуре у комуникативном контексту .  Познаје и/или користи одређени број граматичких елемената и конструкција, укључујући и најчешће изузетке, као и основне начине творбе и флексије именица, глагола, придева, прилога. |
| Врло добар 4 | Исправно записује фреквентне и увежбане краће речи, познаје и примењује одређен број основних правописних правила.  Познаје и/или користи једноставније граматичке елементе и конструкције. |
| Добар 3 | Ученик делимично примењује научена граматичка правила уз грешке.  Препознаје и разумљиво изговара већину гласова и гласовних група, уз одређенаограничења (акценти, интонација, дужина). |
| Довољан 2 | Познаје веома ограничени број правилних морфолошких облика и синтаксичких структура које препознаје у контексту уз помоћ наставника. |
| Недовољан 1 | Ученик ни не препознаје граматичка правила нити уме да их примењује. |

Оцењивање ученика од петог до осмог разреда је бројчано и врши се:

-Писаним путем

-Усменим путем

-Праћењем активности на часу и кроз израду домаћих задатака/пројектних активности

Ученици 5-8.разреда имају 1 писмени задатак по полугодишту и најмање 1 писану проверу уз претходну најаву садржаја програма наставе и учења који ће се писмено проверавати. Распоред писаних провера дужих од 15 минута уписује се у дневник и објављује се за свако одељење на огласној табли школе и на званичној интернет страни школе.

Распоред може да се мења на предлог наставника, уз сагласност одељењског већа.

Писане провере постигнућа у трајању до 15 минута могу се обављати без претходне најаве и евидентирају се у педагошкој документацији наставника ради праћења постигнућа ученика.

Писане провере постигнућа се оцењују на основу скале која изражава однос између процента тачниходговора и одговарајуће оцене:

86-100% оцена одличан (5)

70%-85% оцена врло добар (4)

50%-69% оцена добар (3)

31%-49% оцена довољан (2)

до 30% оцена недовољан (1)

Скала може да варира у односу на постигнућа ученика, али не више од 5%.

Оцењивање/вредновање пројектних активности углавном има мотивациону улогу и вреднује се у складу са показаним степеном самосталности, активности и ангажовања као и сарадње са осталим члановима групе, извођења закључака на основу прикупљених података и презентовања продукта пројекта.

ФОРМАТИВНО ОЦЕЊИВАЊЕ

Активност ученика прати се континуирано и вреднује током целе школске године а претвара се у сумативну оцену на крају полугодишта и улази у дневник.

У оквиру ове оцене наставник прати:

- доношење прибора на наставу

- залагање на самом часу – активно се јавља, прати наставу, мотивисан је приликом учења новог градива, обнављања као и у току одговарања, које се бележи у педагошку свеску или дневник.

- правовремено урађени задаци које је наставник тражио да ураде код куће (задаци се дају у циљу њихове вежбе а не за оцену)

- блиц провере које трају 15 минута и могу бити ненајављене – 2 или 3 блиц провере се могу унети као једна оцена у дневник.

Стручно веће за област немачког језика